CELEX: 
Language: el
Date: 2017-04-18 00:00:00
Title: ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ για την τροποποίηση του κατ’ εξουσιοδότηση κανονισμού (ΕΕ) 2015/98 της Επιτροπής σχετικά με την εφαρμογή των διεθνών υποχρεώσεων της Ένωσης, όπως προβλέπεται στο άρθρο 15 παράγραφος 2 του κανονισμού (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου, βάσει της διεθνούς σύμβασης για τη διατήρηση των θυννοειδών του Ατλαντικού και της σύμβασης περί της μελλοντικής πολυμερούς συνεργασίας στον τομέα της αλιείας Βορειοδυτικού Ατλαντικού

ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Η μεταρρύθμιση της κοινής αλιευτικής πολιτικής («ΚΑλΠ») προβλέπει τη σταδιακή θέσπιση της υποχρέωσης εκφόρτωσης για την επίλυση του προβλήματος των απορρίψεων ιχθύων. Η εν λόγω υποχρέωση εκφόρτωσης προβλέπεται στο άρθρο 15 παράγραφος 1 του κανονισμού (ΕΕ) 1380/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, σχετικά με την κοινή αλιευτική πολιτική («ο βασικός κανονισμός»). 
            
            
               Ο παρών κανονισμός έχει ως στόχο να αποσαφηνίσει την εφαρμογή της υποχρέωσης εκφόρτωσης για τα σκάφη της ΕΕ, με την επιφύλαξη των μέτρων που εγκρίνονται από τις περιφερειακές οργανώσεις διαχείρισης της αλιείας («ΠΟΔΑ»), των οποίων η Ένωση αποτελεί συμβαλλόμενο μέρος. Επομένως, ο κανονισμός έχει ως στόχο τη διασφάλιση της συμμόρφωσης των σχετικών κανόνων της Ένωσης προς τις διεθνείς υποχρεώσεις της, καθώς και της συμμόρφωσης της Ένωσης προς τις αποφάσεις που λαμβάνονται από τις ΠΟΔΑ. 
            
            
               2.ΔΙΑΒΟΥΛΕΥΣΕΙΣ ΠΡΙΝ ΑΠΟ ΤΗΝ ΕΚΔΟΣΗ ΤΗΣ ΠΡΑΞΗΣ
            
            
               Έχει ακολουθηθεί η τυπική διαδικασία έκδοσης κατ’ εξουσιοδότηση πράξεων. Κατά τη συνεδρίαση που πραγματοποιήθηκε στις Βρυξέλλες, στις 14 Ιουλίου 2016, ζητήθηκε η γνώμη εμπειρογνωμόνων των κρατών μελών. Επιπλέον, τον Ιούλιο και τον Αύγουστο του 2016 ζητήθηκε γραπτώς η γνώμη των ενδιαφερόμενων μερών. 
            
            
               Δεδομένου ότι η κατ’ εξουσιοδότηση πράξη βασίζεται στην εξουσιοδότηση που προβλέπεται στο άρθρο 15 παράγραφος 2 του βασικού κανονισμού και δεν συνιστά νέα πολιτική πρωτοβουλία, δεν ήταν αναγκαία η διενέργεια εκτίμησης επιπτώσεων.
            
            
               3.ΝΟΜΙΚΑ ΣΤΟΙΧΕΙΑ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Σύνοψη της προτεινόμενης δράσης
            
            
               Το άρθρο 15 του βασικού κανονισμού καθορίζει νέα πολιτική για τις απορρίψεις, στο πλαίσιο της οποίας όλα τα αλιεύματα ειδών που υπόκεινται σε όρια αλιευμάτων και επίσης, στη Μεσόγειο, τα αλιεύματα ειδών για τα οποία προβλέπονται ελάχιστα μεγέθη, όπως ορίζονται στο παράρτημα III του κανονισμού (ΕΚ) αριθ. 1967/2006, θα πρέπει να εκφορτώνονται, δηλαδή να μεταφέρονται και να διατηρούνται επί του αλιευτικού σκάφους, να καταγράφονται, να εκφορτώνονται και να καταλογίζονται στις αλιευτικές ποσοστώσεις. 
            
            
               Το άρθρο 15 παράγραφος 2 του βασικού κανονισμού ορίζει ότι η υποχρέωση εκφόρτωσης εφαρμόζεται με την επιφύλαξη των διεθνών υποχρεώσεων της Ένωσης, δηλαδή των μέτρων που λαμβάνονται από τις ΠΟΔΑ. Ορισμένοι κανόνες των ΠΟΔΑ προβλέπουν την υποχρέωση απόρριψης. Ειδικότερα, όσον αφορά τα είδη για τα οποία η υποχρέωση εκφόρτωσης αρχίζει να ισχύει την 1η Ιανουαρίου 2017 (για τα είδη που προσδιορίζουν την αλιεία σε ύδατα εκτός Ένωσης που δεν υπάγονται στην κυριαρχία ή στη δικαιοδοσία τρίτων χωρών), οι εν λόγω κανόνες για τα σκάφη της Ένωσης εγκρίθηκαν από την Οργάνωση Αλιείας Βορειοδυτικού Ατλαντικού («NAFO»), όσον αφορά τον γάδο, το καλκάνι, την αμερικανική χωματίδα, το θράψαλο, τη χωματίδα με κίτρινη ουρά, την ιππόγλωσσα Γροιλανδίας, τα σελάχια, τα κοκκινόψαρα, τον λευκό μπακαλιάρο και τη γαρίδα της Αρκτικής. 
            
            
               Η Επιτροπή εξουσιοδοτείται να εκδίδει κατ’ εξουσιοδότηση πράξεις προκειμένου να διασφαλίζεται η συμμόρφωση της Ένωσης προς τις διεθνείς υποχρεώσεις της (κανόνες και αποφάσεις των ΠΟΔΑ) και να υπάρχει, κατά συνέπεια, ασφάλεια δικαίου. Η παρούσα κατ’ εξουσιοδότηση πράξη θα αποσαφηνίσει την εφαρμογή της υποχρέωσης εκφόρτωσης για τους τύπους αλιείας που υπάγονται στην εν λόγω υποχρέωση από 1ης Ιανουαρίου 2015.
            
            
               Ειδικότερα, η παρούσα κατ’ εξουσιοδότηση πράξη θα διευκρινίσει ότι για τα είδη (γάδος, καλκάνι, αμερικανική χωματίδα, θράψαλο, χωματίδα με κίτρινη ουρά, ιππόγλωσσα Γροιλανδίας, σελάχια, κοκκινόψαρα, λευκός μπακαλιάρος και γαρίδα της Αρκτικής) για τα οποία οι κανόνες που θεσπίζονται από τη NAFO δεν συνάδουν με την υποχρέωση εκφόρτωσης της Ένωσης που εφαρμόζεται από 1ης Ιανουαρίου 2017, οι κανόνες της NAFO για τις απορρίψεις θα εξακολουθήσουν να εφαρμόζονται για τα σκάφη της Ένωσης που αλιεύουν σε περιοχές υπό τη δικαιοδοσία της συγκεκριμένης ΠΟΔΑ. 
            
            
               Νομική βάση
            
            
               Άρθρο 15 παράγραφος 2 του κανονισμού (ΕΕ) αριθ. 1380/2013. 
            
            
               Αρχή της επικουρικότητας
            
            
               Η πρόταση εμπίπτει στην αποκλειστική αρμοδιότητα της Ένωσης (άρθρο 3 παράγραφος 1 στοιχείο δ) της ΣΛΕΕ). Συνεπώς, δεν εφαρμόζεται η αρχή της επικουρικότητας. 
            
            
               Αρχή της αναλογικότητας
            
            
               Η πρόταση διασφαλίζει ότι το δίκαιο της Ένωσης, όσον αφορά τις απορρίψεις, συνάδει με τις διεθνείς υποχρεώσεις της και ότι η Ένωση συμμορφώνεται με τις αποφάσεις που λαμβάνονται από τις ΠΟΔΑ, των οποίων είναι συμβαλλόμενο μέρος. Τα ανωτέρω θα πραγματοποιηθούν χωρίς υπέρβαση των μέτρων που είναι αναγκαία για την επίτευξη του επιδιωκόμενου στόχου. 
            
         
         
            
               Επιλογή μέσου
            
            
               Προτεινόμενο μέσο: Κατ’ εξουσιοδότηση κανονισμός της Επιτροπής σχετικά με την εφαρμογή των διεθνών υποχρεώσεων της Ένωσης, όπως προβλέπεται στο άρθρο 15 παράγραφος 2 του κανονισμού (ΕΕ) αριθ. 1380/2013, βάσει της σύμβασης περί της μελλοντικής πολυμερούς συνεργασίας στον τομέα της αλιείας Βορειοδυτικού Ατλαντικού. 
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ 
            
            
               Το παρόν μέτρο δεν συνεπάγεται πρόσθετες δαπάνες για την Ένωση.
            
            
               ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 18.4.2017
            
            
               για την τροποποίηση του κατ’ εξουσιοδότηση κανονισμού (ΕΕ) 2015/98 της Επιτροπής σχετικά με την εφαρμογή των διεθνών υποχρεώσεων της Ένωσης, όπως προβλέπεται στο άρθρο 15 παράγραφος 2 του κανονισμού (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου, βάσει της διεθνούς σύμβασης για τη διατήρηση των θυννοειδών του Ατλαντικού και της σύμβασης περί της μελλοντικής πολυμερούς συνεργασίας στον τομέα της αλιείας Βορειοδυτικού Ατλαντικού
            
            
               Η ΕΥΡΩΠΑΪΚH ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη τον κανονισμό (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, σχετικά με την Κοινή Αλιευτική Πολιτική, για την τροποποίηση των κανονισμών του Συμβουλίου (ΕΚ) αριθ. 1954/2003 και (ΕΚ) αριθ. 1224/2009 και την κατάργηση των κανονισμών του Συμβουλίου (ΕΚ) αριθ. 2371/2002 και (ΕΚ) αριθ. 639/2004 και της απόφασης 2004/585/ΕΚ του Συμβουλίου, και ιδίως το άρθρο 15 παράγραφος 2, 
            
            
               Εκτιμώντας τα ακόλουθα:
            
            
               (1)Ο κανονισμός (ΕΕ) αριθ. 1380/2013 προβλέπει την υποχρέωση εκφόρτωσης όλων των αλιευμάτων ειδών που υπόκεινται σε όρια αλιευμάτων και επίσης, στη Μεσόγειο, αλιευμάτων ορισμένων ειδών για τα οποία προβλέπονται ελάχιστα μεγέθη («η υποχρέωση εκφόρτωσης»). Το άρθρο 15 παράγραφος 1 του εν λόγω κανονισμού αφορά τις αλιευτικές δραστηριότητες στα ύδατα της Ένωσης ή τις αλιευτικές δραστηριότητες από αλιευτικά σκάφη της Ένωσης σε ύδατα εκτός Ένωσης τα οποία δεν υπάγονται στην κυριαρχία ή στη δικαιοδοσία τρίτων χωρών.
            
            
               (2)Ο κανονισμός (ΕΚ) αριθ. 1386/2007 του Συμβουλίου θεσπίζει τα μέτρα διατήρησης και επιβολής της νομοθεσίας που εφαρμόζονται στη ζώνη διακανονισμού της Οργάνωσης Αλιείας Βορειοδυτικού Ατλαντικού (NAFO)
                  1
               , στην οποία η Ένωση προσχώρησε το 1978. Ορισμένα μέτρα διατήρησης και εφαρμογής της NAFO (NCEM) θεσπίζουν την υποχρέωση απόρριψης για αλιεύματα και παρεμπίπτοντα αλιεύματα ορισμένων ειδών στα οποία θα πρέπει να εφαρμόζεται η υποχρέωση εκφόρτωσης. 
            
            
               (3)Το άρθρο 15 παράγραφος 2 του κανονισμού (ΕΕ) αριθ. 1380/2013 εξουσιοδοτεί την Επιτροπή να εκδώσει κατ’ εξουσιοδότηση πράξεις για να συμπεριλάβει την τήρηση των διεθνών υποχρεώσεών της στο δίκαιο της Ένωσης, ιδίως τις παρεκκλίσεις από την υποχρέωση εκφόρτωσης.
            
            
               (4)Ο κατ’ εξουσιοδότηση κανονισμός (ΕΕ) 2015/98
                  2
                προβλέπει παρεκκλίσεις από την υποχρέωση εκφόρτωσης που εφαρμόζεται από 1ης Ιανουαρίου 2015 όσον αφορά τα αλιεύματα και τα παρεμπίπτοντα αλιεύματα καπελάνου που πρέπει να απορρίπτονται στο πλαίσιο των μέτρων διατήρησης και εφαρμογής της NAFO. 
            
            
               (5)Το αργότερο από 1ης Ιανουαρίου 2017, η υποχρέωση εκφόρτωσης εφαρμόζεται για περισσότερα είδη που προσδιορίζουν την αλιεία, συμπεριλαμβανομένων των ειδών που αλιεύονται στη ζώνη διακανονισμού της NAFO. 
            
            
               (6)Σύμφωνα με το άρθρο 5 των μέτρων διατήρησης και εφαρμογής της NAFO, ορισμένα από τα αποθέματα που αλιεύονται στη ζώνη διακανονισμού της NAFO υπόκεινται σε όρια αλιευμάτων, με εξαίρεση το βόρειο απόθεμα γαρίδας στη διαίρεση NAFO 3Μ, όπου η διαχείριση πραγματοποιείται με κατανομή της αλιευτικής προσπάθειας. 
            
            
               (7)Το άρθρο 6 των μέτρων διατήρησης και εφαρμογής της NAFO θεσπίζει όρια διατήρησης των παρεμπιπτόντων αλιευμάτων επί του σκάφους για τα αποθέματα που υπόκεινται σε όρια αλίευσης ή αλιευτικής προσπάθειας, όταν τα εν λόγω αποθέματα αλιεύονται ως παρεμπίπτοντα αλιεύματα σε άλλους τύπους αλιείας. Το άρθρο 6 παράγραφος 3 στοιχείο δ) των μέτρων διατήρησης και εφαρμογής της NAFO, όπως εφαρμόστηκε από το άρθρο 4 παράγραφος 2 του κανονισμού (ΕΚ) αριθ. 1386/2007, προβλέπει ότι, όπου εφαρμόζεται απαγόρευση αλιείας, η διατήρηση επί του σκάφους ειδών που υπάγονται στην κατηγορία των παρεμπιπτόντων αλιευμάτων περιορίζεται στο ανώτατο όριο των 1 250 kg ή 5 %, αναλόγως ποιο είναι το μεγαλύτερο.
            
            
               (8)Επιπλέον, το άρθρο 14 των μέτρων διατήρησης και εφαρμογής της NAFO, όπως εφαρμόστηκε από το άρθρο 10 του κανονισμού (ΕΚ) αριθ. 1386/2007, ορίζει ότι κανένα σκάφος δεν διατηρεί επί του σκάφους ιχθύς μικρότερους από το ισχύον ελάχιστο μέγεθος και ότι οι εν λόγω ιχθύες επιστρέφονται αμέσως στη θάλασσα. 
            
            
               (9)Στο παράρτημα I.A των μέτρων διατήρησης και εφαρμογής της NAFO παρατίθεται πίνακας ετήσιας ποσόστωσης για όλα τα αποθέματα NAFO που υπόκεινται σε όρια αλιευμάτων. 
            
         
         
            
               (10)Τα άρθρα 5, 6 και 14 των μέτρων διατήρησης και εφαρμογής της NAFO, συνδυαζόμενα, θεσπίζουν την υποχρέωση απόρριψης αλιευμάτων που υπερβαίνουν τα καθορισμένα όρια αλιευμάτων ή παρεμπιπτόντων αλιευμάτων. Για τα σκάφη της Ένωσης που αλιεύουν στη ζώνη διακανονισμού της NAFO, αυτό αφορά τους ακόλουθους τύπους αλιείας που εμπίπτουν στην αρμοδιότητα της NAFO: γάδος (στις διαιρέσεις 2J3KL, 3Μ, 3ΝΟ), καλκάνι (στις διαιρέσεις 3L και 3NO), αμερικανική χωματίδα (στις διαιρέσεις 3Μ και 3 LNO), θράψαλο (υποπεριοχές 3 και 4), χωματίδα με κίτρινη ουρά (στις διαιρέσεις 3LNO), ιππόγλωσσα Γροιλανδίας (στις διαιρέσεις 3LMNO), σελάχια (στις διαιρέσεις 3LNO), κοκκινόψαρο (στις διαιρέσεις 3LN, 3M, 3O και στην υποπεριοχή 2, διαιρέσεις 1F και 3K), λευκός μπακαλιάρος (στις διαιρέσεις 3NO) και γαρίδα της Αρκτικής (στις διαιρέσεις 3LNO). Είναι, επομένως, αναγκαίο να διευκρινιστούν οι περιπτώσεις στις οποίες δεν θα πρέπει να ισχύει η υποχρέωση εκφόρτωσης, προκειμένου να εξασφαλιστεί η συμμόρφωση της Ένωσης με τις διεθνείς υποχρεώσεις της και να υπάρξει ασφάλεια δικαίου για τους αλιείς.
            
            
               (11)Είναι σκόπιμο να διορθωθεί η ονομασία της περιοχής της NAFO στην οποία προορίζονται να εφαρμοστούν τα μέτρα που προβλέπονται από τον κατ’ εξουσιοδότηση κανονισμό (ΕΕ) 2015/98, με αντικατάσταση του όρου «περιοχή της σύμβασης NAFO» με τον όρο «ζώνη διακανονισμού της NAFO» στον εν λόγω κανονισμό.
            
            
               (12)Συνεπώς, ο κατ’ εξουσιοδότηση κανονισμός (ΕΕ) 2015/98 θα πρέπει να τροποποιηθεί αναλόγως.
            
            
               (13)Σύμφωνα με το χρονοδιάγραμμα που προβλέπεται στο άρθρο 15 παράγραφος 1 του κανονισμού (ΕΕ) αριθ. 1380/2013, ο παρών κανονισμός θα πρέπει να αρχίσει να ισχύει αμέσως μετά τη δημοσίευσή του,
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
            
               Ο κατ’ εξουσιοδότηση κανονισμός (ΕΕ) 2015/98 τροποποιείται ως εξής:
            
            
               (1)Το άρθρο 2 τροποποιείται ως εξής:
            
            
               α)Το σημείο 1 αντικαθίσταται από το ακόλουθο κείμενο:
            
            
               1)«ζώνη διακανονισμού της NAFO»: η περιοχή που ορίζεται στο άρθρο I παράγραφος 2 της σύμβασης περί της μελλοντικής πολυμερούς συνεργασίας στον τομέα της αλιείας Βορειοδυτικού Ατλαντικού (σύμβαση NAFO).»
            
            
               β) Το σημείο 2 διαγράφεται.
            
            
               (2)Το κεφάλαιο III του κατ’ εξουσιοδότηση κανονισμού (ΕΕ) 2015/98 αντικαθίσταται από το ακόλουθο κείμενο:
            
            
            
                
            
            
               «ΚΕΦΑΛΑΙΟ III
            
            
               ΖΩΝΗ ΔΙΑΚΑΝΟΝΙΣΜΟΥ ΤΗΣ NAFO
            
            
               Άρθρο 6
            
            
               Υπολογισμός των ορίων παρεμπιπτόντων αλιευμάτων 
            
            
               1.
                     Τα όρια παρεμπιπτόντων αλιευμάτων που προβλέπονται στον παρόντα κανονισμό εφαρμόζονται για τα αποθέματα (συνδυασμός ειδών και διαίρεσης) που παρατίθενται στο παράρτημα I.A των μέτρων διατήρησης και εφαρμογής της NAFO.
            
         
         
            
               2.
                     Για κάθε απόθεμα, ο υπολογισμός του ποσοστού των παρεμπιπτόντων αλιευμάτων που αναφέρονται στον παρόντα κανονισμό βασίζεται στον λόγο των αλιευμάτων αυτού του αποθέματος που διατηρούνται επί του σκάφους προς τα συνολικά αλιεύματα όλων των αποθεμάτων που διατηρούνται επί του σκάφους.
            
            
               3.
                     Τα όρια και τα ποσοστά που αναφέρονται στον παρόντα κανονισμό αφορούν το βάρος των αλιευμάτων που διατηρούνται επί του σκάφους κατά τη στιγμή της επιθεώρησης και υπολογίζονται ανά διαίρεση με βάση τα αριθμητικά στοιχεία του ημερολογίου αλιείας. Κατά παρέκκλιση, ο υπολογισμός των επιπέδων των βενθικών παρεμπιπτόντων αλιευμάτων δεν συμπεριλαμβάνει τα αλιεύματα γαρίδας της Αρκτικής στα συνολικά αλιεύματα επί του σκάφους. 
            
            
               Άρθρο 6α 
            
            
               Γενικές παρεκκλίσεις για τη ζώνη διακανονισμού της NAFO 
            
            
               1.Κατά παρέκκλιση του άρθρου 15 παράγραφος 1 του κανονισμού (ΕΕ) αριθ. 1380/2013, δεν επιτρέπεται η διατήρηση επί του σκάφους ιχθύων που αλιεύονται στη ζώνη διακανονισμού της NAFO και υπερβαίνουν τα όρια αλιευμάτων που διατέθηκαν βάσει νομικά δεσμευτικής πράξης της Ένωσης. 
            
            
               2. Το άρθρο 4 παράγραφος 2 του κανονισμού (ΕΚ) αριθ. 1386/2007, με το οποίο απαγορεύεται η διατήρηση επί του σκάφους παρεμπιπτόντων αλιευμάτων άνω των 1 250 kg ή 5 %, αναλόγως ποιο είναι το μεγαλύτερο, ειδών για τα οποία το όριο αλιευμάτων ορίζεται σε 0 από νομικά δεσμευτική πράξη της Ένωσης, εφαρμόζεται κατά παρέκκλιση του άρθρου 15 παράγραφος 1 του κανονισμού (ΕΕ) αριθ. 1380/2013. 
            
            
               3. Το άρθρο 10 του κανονισμού (ΕΚ) αριθ. 1386/2007, που απαιτεί την άμεση επιστροφή στη θάλασσα ιχθύων μεγέθους μικρότερου από τα ελάχιστα μεγέθη που ορίζονται στο παράρτημα ΙΙΙ του εν λόγω κανονισμού, εφαρμόζεται κατά παρέκκλιση του άρθρου 15 παράγραφος 1 του κανονισμού (ΕΕ) αριθ. 1380/2013. 
            
            
               Άρθρο 6β
            
            
               Γάδος στη διαίρεση NAFO 3NO 
            
            
               Κατά παρέκκλιση του άρθρου 4 παράγραφος 2 του κανονισμού (ΕΚ) αριθ. 1386/2007, υπό την προϋπόθεση ότι το όριο αλιευμάτων ορίζεται σε 0 από νομικά δεσμευτική πράξη της Ένωσης, ο γάδος που αλιεύεται στη διαίρεση NAFO 3NO ως παρεμπίπτον αλίευμα άνω των 1 000 kg ή 4 %, αναλόγως ποιο είναι το μεγαλύτερο, δεν πρέπει να διατηρείται επί του σκάφους.
            
            
            
               Άρθρο 6γ
            
            
               Αμερικανική χωματίδα στη διαίρεση NAFO 3LNO 
            
            
               Κατά παρέκκλιση του άρθρου 4 παράγραφος 2 του κανονισμού (ΕΚ) αριθ. 1386/2007, υπό την προϋπόθεση ότι το όριο αλιευμάτων ορίζεται σε 0 από νομικά δεσμευτική πράξη της Ένωσης, η αμερικανική χωματίδα που αλιεύεται στη διαίρεση NAFO 3LNO ως παρεμπίπτον αλίευμα άνω του 15%, σε κατευθυνόμενη αλιεία χωματίδας με κίτρινη ουρά, δεν πρέπει να διατηρείται επί του σκάφους. 
            
            
               Άρθρο 6δ 
            
            
               Χωματίδα με κίτρινη ουρά στη διαίρεση NAFO 3LNO 
            
            
               1.Κατά παρέκκλιση του άρθρου 4 παράγραφος 2 του κανονισμού (ΕΚ) αριθ. 1386/2007, υπό την προϋπόθεση ότι το όριο αλιευμάτων ορίζεται σε 0 από νομικά δεσμευτική πράξη της Ένωσης, η χωματίδα με κίτρινη ουρά που αλιεύεται στη διαίρεση NAFO 3LNO ως παρεμπίπτον αλίευμα άνω των 2 500 kg ή 10 %, αναλόγως ποιο είναι το μεγαλύτερο, δεν πρέπει να διατηρείται επί του σκάφους. 
            
            
               2.Όταν εξαντληθεί το όριο αλιευμάτων χωματίδας με κίτρινη ουρά που έχει καθοριστεί από τη NAFO για τα συμβαλλόμενα μέρη χωρίς συγκεκριμένο μερίδιο του αποθέματος, η χωματίδα με κίτρινη ουρά που αλιεύεται ως παρεμπίπτον αλίευμα άνω των 1 250 kg ή 5%, αναλόγως ποιο είναι το μεγαλύτερο, δεν πρέπει να διατηρείται επί του σκάφους.
            
            
               Άρθρο 6ε 
            
            
               Κοκκινόψαρο στη διαίρεση NAFO 3NO 
            
         
         
            
               Ενώ η κατευθυνόμενη αλιεία κοκκινόψαρου στη διαίρεση NAFO 3Μ απαγορεύεται προσωρινά διότι έχει επιτευχθεί το 50 % του ετήσιου ορίου αλιευμάτων, τα κοκκινόψαρα που αλιεύονται στη διαίρεση NAFO 3Μ ως παρεμπίπτοντα αλιεύματα άνω των 1 250 kg ή 5%, αναλόγως ποιο είναι το μεγαλύτερο, δεν πρέπει να διατηρούνται επί του σκάφους. » 
            
            
               Άρθρο 2
            
            
               Έναρξη ισχύος 
            
            
               Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. 
            
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες, 18.4.2017
            
         
         
            
                  
                     (1)
                  Κανονισμός (ΕΟΚ) αριθ. 3179/78 του Συμβουλίου, της 28ης Δεκεμβρίου 1978, περί συνάψεως από την Ευρωπαϊκή Οικονομική Κοινότητα της συμβάσεως περί της μελλοντικής πολυμερούς συνεργασίας στον τομέα της αλιείας του Βορειοδυτικού Ατλαντικού (ΕΕ L 378 της 30.12.1978, σ. 1).
               
               
                  
                     (2)
                  Κατ’ εξουσιοδότηση κανονισμός (ΕΕ) 2015/98 της Επιτροπής, της 18ης Νοεμβρίου 2014, σχετικά με την εφαρμογή των διεθνών υποχρεώσεων της Ένωσης, όπως αναφέρεται στο άρθρο 15 παράγραφος 2 του κανονισμού (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου, δυνάμει της διεθνούς σύμβασης για τη διατήρηση των θυννοειδών του Ατλαντικού και της σύμβασης περί της μελλοντικής πολυμερούς συνεργασίας στον τομέα της αλιείας του Βορειοδυτικού Ατλαντικού (ΕΕ L 16 της 23.1.2015, σ. 23–26).